**Gazdasági, Műszaki, Jogi, Környezetvédelmi Bizottság**

**ELŐTERJESZTÉS**

Kisbér Város Önkormányzat Képviselő-testülete

**2024. június 27-ei** ülésére

Tárgy: kátyúzás

**Tisztelt Képviselő-testület!**

Az idei évi költségvetésben ismét szerepeltetésre került egy 5 millió forintos keret útfelújításra. Ezen keret terhére szoktunk kátyúzásokat végeztetni. A Városigazgatóság munkatársai elkezdték a kátyúk felmérését, azt mondták, a tavalyi lista alapján történhet idén is a felmérés.

Az ajánlatokat az alábbi műszaki tartalomra kértük megadni a cégektől:

* kátyúk széleinek gépi élvágása, bontása
* bontott anyag elszállítása (lerakóval nem rendelkezünk)
* kátyúk tisztítása
* bitumen emulziós kellősítés
* kátyúzás AC-11 jelű meleg aszfaltkeverékkel átlag 5 cm vastagságban
* tömörítés, gépi hengerelés
* 2 év garancia vállalás.

Az ajánlatokban kértük megjelölni, hogy a kátyúzási feladatokat nyertes ajánlat esetén mikorra tudják vállalni.

A kátyúzandó területek felmérése a nyertes ajánlattevővel egy közös bejárás során történik. A bejáráson felmért területnagyságra kötünk szerződést.

Három cégtől kértünk ajánlatot, a mai napig kettőtől kaptunk:

|  |  |  |
| --- | --- | --- |
| **CÉG** | **ÁR** | **MEGJEGYZÉS** |
| Aedium Kft.  | nettó 18.500,- Ft. /m² + áfa | 2024. júli. 15-én tud kezdeni |
| Út és Házépítő Kft.  | nettó 15.800,- Ft. /m2 + áfa | 100 m2 felett 10 m2 ajándék |

A korábbi évek tapasztalata az, hogy sem egy drágább, sem egy olcsóbb ajánlatot adó cég nem dolgozik másként, amíg mellette állunk – laikusként nézve – jól dolgozik, amint elfordulunk már nem. Egész nap, meg hétvégén nem tudunk mellettük állni, csak a kritikus helyeknél állunk ott és többször rájuk nézünk egy nap. Több olyan utca is van (például Perczel Mór, piactér mellett, Fém-Művek előtt), ahol kátyút rakunk kátyúra. Sok helyütt az út széle törik le, mert gödrös az útpadka. A kátyúzással az úthálózat állapotjavításában nagy eredményeket nem tudunk elérni, ideig-óráig tudunk egy-egy problémát orvosolni.

Felmerült, hogy a KPM-et kellene megbízni a kátyúzással. Felkerestük őket, nem tudnak munkát vállalni, jelenleg is aszfaltra várnak.

Kérem támogassák az idei kátyúzási munkák elvégzését!

Kisbér, 2024. június 24.

 Andrási Tamás s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

megrendeli a …………….. -tól az ajánlatában szereplő ………….. összegen a Kisbéri Városigazgatóság által felmért helyeken a kátyúzás elvégeztetését.

utasítja a Kisbéri Közös Önkormányzati Hivatalt a vállalkozói szerződés előkészítésére és felhatalmazza a város polgármesterét annak aláírására.

**Határidő:** azonnal

**Felelős:** Andrási Tamás elnök